text: Firma tog sagen i egen hånd 
  09 juni 2011 kl. 14.51
  Kunderne får ikke altid den bedste rådgivning, når de overvejer at bygge et nul-energi-hus, fordi arkitekter og ingeniører har svært ved at følge med i den tekniske udvikling.
  Derfor tog firmaet Genvex i Haderslev i dag sagen i egen hånd. Firmaet holdt en messe for byggeriets rådgivere på virksomheden.
  Firmaet har brugt flere år og mange penge på at opnå et eftertragtet certifikat fra det tyske Passiv-hus-institut. Og det viste sig, at firmaets varmegenvindingsanlæg er blandt de mest effektive i verden. 
  For Genvex har PHI-certifikatet betydet større eksport. Otte ud af ti Genvex-apparater sælges i udlandet. Og stigende efterspørgsel betyder, at Haderslev-firmaet er begyndt at ansætte folk i produktionen igen. Efter lavpunktet efter finanskrisen er der i dag 80 ansatte, og det tal vil stige til 100 i løbet af det næste år.
  